Lea Wermelin (S), 2025-11-06:
Med det her lovforslag kommer vi til nu at tage de næste skridt i arbejdet med at få vores store sundhedsreform ud at leve.
Vi ved, at presset på sundhedsvæsenet vokser – flere ældre, flere med kroniske sygdomme og færre hænder til at løfte opgaverne.
Samtidig er forskellene i vores sundhedssystem blevet alt for store.
Der er borgere, som får færre tilbud, må vente længere eller må rejse længere end andre.
Det er ikke retfærdigt, og det er ikke holdbart.
Og det er i virkeligheden det, som sundhedsreformen handler om, nemlig et sundhedsvæsen, hvor trygheden er den samme, uanset hvem du er eller hvor du bor.
Lovforslaget her er første del af anden lovpakke under sundhedsreformen, som skal sikre en mere sammenhængende og bæredygtig struktur og en bedre fordeling af ansvar og ressourcer.
Vi skal kunne prioritere klogt og sikre, at patienter oplever ét sundhedsvæsen og ikke mange systemer.
Med lovforslaget flytter vi derfor også nogle opgaver.
Vi flytter ansvaret for patientrettet forebyggelse, akutsygeplejen og dele af genoptræningsindsats fra kommunerne til regionerne.
Det betyder, at regionerne fremover får et mere samlet ansvar for borgerens forløb før, under og efter sygdom.
Med de nye sundheds- og omsorgspladser kan borgere, der endnu ikke er klar til at komme hjem, få den nødvendige sundhedsfaglige hjælp og støtte.
Det forebygger både unødvendige lange indlæggelser og genindlæggelser og sikrer også et trygt og professionelt tilbud tæt på patientens hverdag.
Lovforslaget giver også mulighed for, at regioner og kommuner kan indgå de her horisontale samarbejdsaftaler.
Dem af os, der har forhandlet sundhedsreformen, ved, at det er vigtigere, end det lige umiddelbart kan lyde, for det betyder nemlig, at løsninger kan tilpasses lokale forhold, og at vi kan bygge videre på de mange steder, hvor samarbejdet allerede fungerer rigtig godt.
En af de vigtigste nyskabelser er etableringen af sundhedsrådene, som skal fungere som dem, der i virkeligheden træffer mange af beslutningerne for det nære sundhedsvæsen.
Rådene får både midler og beslutningskraft til at investere i sundhedstilbuddene, som ligger tættest på borgerne.
Så er det jo egentlig meget sjovt, at vi behandler lovforslaget netop nu, midt i kommunal- og regionsvalget.
For det er de politikere, som vælger i de her uger, som får en central rolle i de kommende sundhedsråd.
Det bliver dem, der skal tage ansvar for, hvordan den nære sundhed skal udvikles, og hvordan vi sikrer de bedste tilbud lokalt.
Det understreger også for mig og Socialdemokratiet, at sundhedspolitik ikke kun former sig her på Christiansborg, men i hele landet i tæt samspil med de mennesker, som kender borgernes behov bedst.
Med lovforslaget fastlægger vi også rammen for en national sundhedsplan, der skal sætte fælles retning for hele sundhedsvæsenet.
Hvert sundhedsråd kommer til at udarbejde en nærsundhedsplan, som skal beskrive, hvordan deres nære sundhedsvæsen skal udbygges i det lokale område.
Det sørger også for, at de nationale mål, vi sætter, bliver omsat til lokal handling, og at der er sammenhæng mellem beslutningerne herinde og virkeligheden ude i kommuner og regioner.
Et sundhedsvæsen er ikke stærkere end det svageste led, og derfor er det et centralt mål med reformen at reducere uligheden i sundhed.
Forskellene i levealder, sygdomsforløb og adgang til behandling er for store, og vi skal sikre, at ressourcerne fordeles efter behov og ikke efter adresse.
Vi vil have et sundhedsvæsen, der kan rumme både de store hospitaler og de nære forebyggende indsatser.
Samtidig vil vi tænkt bæredygtigt, både økonomisk og menneskeligt, og det kræver altså, at vi bruger medarbejderens tid og kompetencer bedst muligt, og at vi skaber at arbejdsmiljø, hvor fagligheden får plads.
Det er også en del af et stærkt og ansvarligt sundhedsvæsen.
Med lovforslaget her tager vi i hvert fald én del af puslespillet og samler nogle af trådene i den sundhedsreform, som vi kommer til at skulle følge op med andre lovforslag i fremtiden.
Vi flytter noget ansvar, vi styrker samarbejdet, og vi skaber rammer for at investere i det nære sundhedsvæsen og for at skabe bedre sammenhæng og større lighed.
Derfor støtter Socialdemokratiet forslaget.